Ettepanek: NÕUKOGU DIREKTIIV millega muudetakse Euroopa Parlamendi ja nõukogu direktiivi 98/8/EÜ, et kanda maisitõlvikupulber toimeainena selle I ja IA lisasse /* COM/2013/046 final - 2013/0026 (NLE) */





SELETUSKIRI Vastavalt Euroopa Parlamendi ja nõukogu 16. veebruari 1998. aasta direktiivile 98/8/EÜ, mis käsitleb biotsiidide turuleviimist,[1] rakendatakse kõigi 14. mail 2000. aastal turul olnud biotsiidide toimeainete (olemasolevad toimeained) läbivaatamiseks tööprogramm. Maisitõlvikupulber tunnistati olemasolevaks toimeaineks ja seda hinnati nimetatud tööprogrammi raames. Vastavalt direktiivi 98/8/EÜ artikli 16 lõike 2 teisele lõigule võib direktiivi artikli 28 lõikes 4 osutatud kontrolliga regulatiivmenetluse kohaselt teha otsuse, et olemasolev toimeaine kantakse direktiivi I lisasse. Komisjoni arvamuse kohaselt näitavad maisitõlvikupulbri hindamise tulemused, et kõnealuse toimeaine nii I kui ka IA lisasse kandmise tingimused on teatavatel juhtudel täidetud, kui toodet kasutatakse vastavalt direktiivi V lisas esitatud määratlusele tooteliiki 14 (näriliste tõrjevahendid) kuuluva toimeainena. Sellest tulenevalt esitas komisjon direktiivi 98/8/EÜ artikli 28 lõike 1 alusel loodud komiteele hääletamiseks direktiivi eelnõu. 21. detsembril 2012. aastal toimunud istungil komitee eelnõu ei pooldanud. Eriti avaldasid mõned liikmesriigid kahtlust kõnealuse toimeaine tõhususe suhtes. Komisjon arvab, et tõhususe tõendamiseks on esitatud piisavalt teavet, mis õigustab toimeaine kandmist direktiivi I ja IA lisasse, võttes eelkõige arvesse asjaolu, et toote turustusloa taotluses tuleb esitada täiendavad andmed tõhususe kohta. Seega esitatakse otsuse 1999/468/EÜ artikli 5 punktis a sätestatud korra kohaselt ettepanek nõukogu direktiivi kohta nõukogule ja saadetakse Euroopa Parlamendile. 2013/0026 (NLE) Ettepanek: NÕUKOGU DIREKTIIV millega muudetakse Euroopa Parlamendi ja nõukogu direktiivi 98/8/EÜ, et kanda maisitõlvikupulber toimeainena selle I ja IA lisasse (EMPs kohaldatav tekst) EUROOPA LIIDU NÕUKOGU, võttes arvesse Euroopa Liidu toimimise lepingut, võttes arvesse Euroopa Parlamendi ja nõukogu 16. veebruari 1998. aasta direktiivi 98/8/EÜ, mis käsitleb biotsiidide turuleviimist,[2] eriti selle artikli 16 lõike 2 teist lõiku, ning arvestades järgmist: (1) Komisjoni 4. detsembri 2007. aasta määrusega (EÜ) nr 1451/2007 Euroopa Parlamendi ja nõukogu biotsiidide turuleviimist käsitleva direktiivi 98/8/EÜ artikli 16 lõikes 2 osutatud kümneaastase tööprogrammi teise etapi kohta[3] on kehtestatud selliste toimeainete nimekiri, mida on vaja hinnata seoses nende võimaliku kandmisega direktiivi 98/8/EÜ I, IA või IB lisasse See loetelu hõlmab maisitõlvikupulbrit. (2) Määruse (EÜ) nr 1451/2007 kohaselt on maisitõlvikupulbrit hinnatud vastavalt direktiivi 98/8/EÜ artikli 11 lõikele 2 kasutamiseks toodetes, mis kuuluvad kõnealuse direktiivi V lisas kindlaksmääratud tooteliiki 14 (näriliste tõrjevahendid). (3) Referentliikmesriigiks määrati Kreeka, kes esitas 22. oktoobril 2009 komisjonile pädeva asutuse aruande ja soovituse vastavalt määruse (EÜ) nr 1451/2007 artikli 14 lõigetele 4 ja 6. (4) Komisjon ja liikmesriigid on koostöös taotlejaga pädeva asutuse aruande läbi vaadanud. Määruse (EÜ) nr 1451/2007 artikli 15 lõike 4 kohaselt lisati läbivaatuse tulemused 21. septembril 2012 alalises biotsiidide komitees hindamisaruandesse. (5) Hindamisaruanne näitab, et maisitõlvikupulbrit sisaldavate biotsiidide kasutamisel näriliste tõrjevahendina võib eeldada, et need biotsiidid vastavad direktiivi 98/8/EÜ artiklis 5 sätestatud nõuetele ja et seepärast soovitatakse kanda maisitõlvikupulber kasutamiseks tooteliiki 14 kuuluva toimeainena kõnealuse direktiivi I lisasse. Seda soovitust on asjakohane järgida. (6) Hindamisaruanne näitab ka seda, et maisitõlvikupulbrit sisaldavate biotsiidide kasutamisel näriliste tõrjevahendina võib eeldada, et need biotsiidid on üksnes vähesel määral ohtlikud inimestele, muusse kui sihtliiki kuuluvatele loomadele ja keskkonnale eelkõige uuritud ja hindamisaruandes üksikasjalikult kirjeldatud kasutusviisi korral, st graanulitena kuivas kohas. Seepärast soovitatakse aruandes kanda maisitõlvikupulber eespool nimetatud kasutamiseks direktiivi 98/8/EÜ lisasse IA. Seda soovitust on asjakohane järgida. (7) Kooskõlas praeguse tavaga ja vastavalt direktiivi 98/8/EÜ artikli 10 lõikele 1 on asjakohane kanda maisitõlvikupulber lisasse vaid kümneks aastaks. (8) ELi tasandil ei ole hinnatud kõiki võimalikke kasutusalasid ega kokkupuutestsenaariume. Seepärast on asjakohane nõuda, et liikmesriigid hindavad selliseid kasutusalasid või kokkupuutestsenaariume ning selliseid riske inimestele ja keskkonnaosadele, mida ei ole riskide hindamisel ELi tasandil piisava põhjalikkusega uuritud, ning tagavad tootele turustusloa andmisel, et võetakse sobivad meetmed või kehtestatakse eritingimused kindlakstehtud riskide vähendamiseks lubatava tasemeni. (9) Käesoleva direktiivi kohaselt vastuvõetud sätteid tuleks kohaldada samaaegselt kõikides liikmesriikides, et tagada maisitõlvikupulbrit toimeainena sisaldavate tooteliiki 14 kuuluvate biotsiidide võrdne kohtlemine ELi turul ja hõlbustada kogu biotsiidituru nõuetekohast toimimist. (10) Toimeaine direktiivi 98/8/EÜ I ja IA lisasse kandmisele peaks eelnema mõistlik ajavahemik, et liikmesriigid ja huvitatud isikud saaksid valmistuda uute nõuete täitmiseks ning toimiku koostanud taotlejad saaksid kasutada kogu kümneaastast andmekaitseaega, mis direktiivi 98/8/EÜ artikli 12 lõike 1 punkti c alapunkti ii kohaselt algab alates toimeaine lisasse kandmise kuupäevast. (11) Lisasse kandmisele peaks järgnema mõistlik ajavahemik, et liikmesriigid saaksid rakendada direktiivi 98/8/EÜ artikli 16 lõiget 3. (12) Seepärast tuleks direktiivi 98/8/EÜ vastavalt muuta. (13) Kooskõlas liikmesriikide ja komisjoni 28. septembri 2011. aasta ühise poliitilise avaldusega selgitavate dokumentide kohta[4] kohustuvad liikmesriigid põhjendatud juhtudel lisama ülevõtmismeetmeid käsitlevale teatele ühe või mitu dokumenti, milles selgitatakse seost direktiivi osade ja ülevõtvate siseriiklike õigusaktide vastavate osade vahel. (14) Direktiivi 98/8/EÜ artikli 28 lõike 1 kohaselt loodud komitee ei ole käesolevas direktiivis sätestatud meetmete kohta oma arvamust avaldanud ning seepärast esitas komisjon kõnealuseid meetmeid käsitleva ettepaneku nõukogule ja saatis selle Euroopa Parlamendile, ON VASTU VÕTNUD KÄESOLEVA DIREKTIIVI: Artikkel 1 Direktiivi 98/8/EÜ I ja IA lisa muudetakse vastavalt käesoleva direktiivi lisale. Artikkel 2 1. Liikmesriigid võtavad vastu ja avaldavad käesoleva direktiivi järgimiseks vajalikud õigus- ja haldusnormid hiljemalt 31. jaanuariks 2014. Nad edastavad kõnealuste normide teksti viivitamata komisjonile Liikmesriigid kohaldavad neid norme alates 1. veebruarist 2015. Kui liikmesriigid võtavad kõnealused normid vastu, lisavad nad nendesse normidesse või nende ametliku avaldamise korral nende juurde viite käesolevale direktiivile. Viitamise viisi näevad ette liikmesriigid. 2. Liikmesriigid edastavad komisjonile käesoleva direktiiviga reguleeritavas valdkonnas vastuvõetud põhiliste siseriiklike õigusnormide teksti. Artikkel 3 Käesolev direktiiv jõustub järgmisel päeval pärast selle avaldamist Euroopa Liidu Teatajas. Artikkel 4 Käesolev direktiiv on adresseeritud liikmesriikidele. Brüssel, Nõukogu nimel eesistuja LISA 1) Direktiivi 98/8/EÜ I lisasse lisatakse järgmine kanne: Nr || Tavanimetus || IUPACi nimetus Identifitseerimisnumbrid || Toimeaine miinimumpuhtus turustatavas biotsiidis || Lisamise kuupäev || Artikli 16 lõike 3 täitmise tähtaeg (välja arvatud rohkem kui ühte toimeainet sisaldavad tooted, mille puhul artikli 16 lõike 3 täitmise tähtaeg on viimases asjaomase toimeaine lisasse kandmise otsuses sätestatud tähtaeg) || Lisasse kuulumise lõppkuupäev || Tooteliik || Erisätted (*) „(**) [OPOCE: palun sisestada toimeaine number.] || Maisitõlvikupulber || Ei ole määratud || 1 000 g/kg || 1. veebruar 2015 || 31. jaanuar 2017 || 31. jaanuar 2025 || 14 || Toote turustusloa taotluse hindamisel vastavalt artiklile 5 ja VI lisale hindavad liikmesriigid, kui see on teatava toote puhul asjakohane, selliseid kasutusalasid või kokkupuutestsenaariume ning selliseid riske inimestele ja keskkonnaosadele, mida ei ole ELi tasandil riskide hindamisel piisavalt põhjalikult uuritud.” (*) VI lisas sätestatud ühtsete põhimõtete rakendamiseks vajalike hindamisaruannete sisu ja järeldused on kättesaadavad komisjoni veebilehel: http://ec.europa.eu/comm/environment/biocides/index.htm 2) Direktiivi 98/8/EÜ IA lisasse lisatakse järgmine kanne: Nr || Tavanimetus || IUPACi nimetus Identifitseerimisnumbrid || Toimeaine miinimumpuhtus turustatavas biotsiidis || Lisamise kuupäev || Artikli 16 lõike 3 täitmise tähtaeg (välja arvatud rohkem kui ühte toimeainet sisaldavad tooted, mille puhul artikli 16 lõike 3 täitmise tähtaeg on viimases asjaomase toimeaine lisasse kandmise otsuses sätestatud tähtaeg) || Lisasse kuulumise lõppkuupäev || Tooteliik || Erisätted (*) „(**) [OPOCE: palun sisestada toimeaine number.] || Maisitõlvikupulber || Ei ole määratud || 1 000 g/kg || 1. veebruar 2015 || 31. jaanuar 2017 || 31. jaanuar 2025 || 14 || Liikmesriigid tagavad, et registreerimisel täidetakse järgmised tingimused: – kasutamiseks ainult graanulitena kuivas kohas.” (*) VI lisas sätestatud ühtsete põhimõtete rakendamiseks vajalike hindamisaruannete sisu ja järeldused on kättesaadavad komisjoni veebilehel: http://ec.europa.eu/comm/environment/biocides/index.htm [1] EÜT L 123, 24.4.1998, lk 1. [2] EÜT L 123, 24.4.1998, lk 1. [3] ELT L 325, 11.12.2007, lk 3. [4] ELT C 369, 17.12.2011, lk 14.